綿州録參廳觀姜楚公畫鷹少陵爲作詩者
作者：陸游
朝代：宋

paragraphs: 我來訪古涪之濱，不辭百罔冀一真。
走馬朝尋海椶館，斫膾夜醉魴魚津。
越王高樓亦已換，俯仰今古堪悲辛。
督郵官舍最卑陋，棟撓楹腐知幾春。
巋然此壁獨亡恙，老槎勁翮完如新。
向來劫火何自免，叱呵守護疑有神。
妖狐九尾穴中國，共置不問如越秦。
天時此物合致用，下韝指呼端在人。
會當原野灑毛血，坐令萬里清烟塵。
老眼還憂不及見，詩成肝膽空輪囷。